als_Latn dik_Latn sag_Latn
Lajmet
Povećaj veličinu slova Vrati na prvobitnu veličinu slova Samnji veličinu slova štampaj štampajPošalji prijatelju
05. 03. 2015. >> 17:49 0
Lajmet 05.03.2015
05.03.2015
Meteo alarmi i kuq për shkak të motit të keq
Enti për hidrometeorologji dhe sizmologji i Malit të Zi ka shpall për sot meteo alarmin e kuq për shkak të shiut të dendur i cili po bie pa ndërprerje në pjesën jugore dhe qendrore të vendit si dhe të borës në veri. Qytetet bregdetare pothuaj se janë nën ujë , në veri bie borë dhe shumë rrugë janë të mbyllura për shkak të reshjeve dhe shembjeve të dheut .
Për shkak të kushteve të dobëta klimatike banorët e komunave Kollashin, Adrijevicë , Plevle dhe Plavë janë pa energji elektrike . Në rajonin e Hrceg Novit, kanë rënë 135 litra shi për meter katror , kurse në Zhablak trashësia e borës është 102 cm.
Siç thamë, sot në mëngjes më se tepërmi borë ishte në Zhablak , 102 cm.
Në Kollashin 19, Shavnik 12, dhe në andrievicë e Plevle 7 cm.
Temperatura më e ulët e shënuar sot në mëngjes ishte në Zhablak -3, kurse më e larta në Tivar 13 g.
Igor Llukshiq, prej sot qëndron për vizitë pune në SHBA,
Nënkryetari i Qeverisë e ministër i punëve të jashtme dhe integrimeve evropiane Igor Llukshiq , prej sot deri me 11 mars, qëndron për vizitë në SHBA. Llukshiq do të takohet në Nju Jork, me sekretarin e përgjithshëm të OKB Ban Ki Mun, dhe me kryesuesin e Asamblesë së përgjithshme të OKB, Sam Kutes.
Nga ministria për punë të jashtme është kumtuar se Llukshiq, do të bisedojë me diasporën malazeze në Nju Jork dhe do të mbajë një ligjëratë në institutin ndërkombëtarë për paqe .
Gjatë vizitës së punës në Uashington, Llukshiq do të takohet edhe me ndihmësin e sekretarit të shtetit për Evropën dhe Euroazinë në departamentin e shtetit, Viktoria Nulland. Përveç takimeve bilaterale me përfaqësuesit e administratës janë paraparë edhe takime në Kongres si dhe fjalime në Këshillin atlantikë të SHBA.
Mali i Zi afër plotësimit të kushteve për hapjen e tre kapitujve të rinj
Mali i Zi është shumë afër plotësimit të kushteve për hapjen e bisedimeve për kapituj 11, 12 dhe 13, të cilët kanë të bëjnë me bujqësinë , sigurinë e ushqimit dhe peshkimin, kanë vlerësuar zyrtarët e Komisionit evropianë gjatë bisedimeve me ministrin e bujqësisë dhe zhvillimit rural, Petar Ivanoviq, gjatë vizitës së tij zyrtare në Bruksel. . Siç thuhet në kumtesën e ministrisë së bujqësisë përfaqësuesit e komisionit evropianë haptazi kanë lavdëruar ekipin në krye me ministrin Ivanoviq, për rezultatet në procesin e plotësimit të kushteve për hapjen e kapitujve duke theksuar se ato janë arritur brenda një kohe të shkurtër.
Në ditën e tretë të vizitës zyrtare në Bruksel ministri, Ivanoviq, ka biseduar me njerëzit udhëheqës të drejtorisë së Komisionit evropianë në sferën e sigurisë së ushqimit, të peshkimit , pastaj të njësisë për IPARD programit si dhe me përfaqësuesit e kompanive private .
Mali i Zi, për shkak të pozitës së vet, mund të përparoj në procesin e Integrimeve
Mali i Zi më se tepërmi është interesant për NATO-n , për shkak të bazave të mundshme ushtarake dhe për shkak të rëndësisë gjeopolitike mund ta përparojë pozitën e vetë në procesin e integrimeve evropiane ka vlerësuar nënkryetari i Dhomës përfaqësuese në parlamentin e Çekisë, Vojteh Filip .
Nënkryetari i Kuvendit Branko Radulloviq, ka qëndruar për vizitë zyrtare në dhomën përfaqësuese të parlamentit çek ku me deputetët ka biseduar për situatën aktuale dhe për të ardhmen e UE në fushën ekonomike, integruese dhe të sigurisë , për përvojat integruese të këtij vendi dhe për të ardhmen e sajë si dhe për situatën aktuale në Mal të Zi dhe në Ballkanin Perëndimor.
Siç theksohet Çekia përpiqet për zgjerim të mëtejmë të UE në veçanti kur është fjala për vendet e Ballkanit Perëndimor .
Përfaqësueset e asociacioneve të gruas, nesër në Kuvend
Përfaqësuesit e qeverisë do të përgjigjen nesër në Kuvendin e Malit të Zi në pyetjet e përfaqësueseve të asociacioneve të gruas të partive parlamentare dhe shoqërisë civile . Seanca e Parlamentit të gruas mbahet në prag të ditës ndërkombëtare të gruas 8 marsit , me qëllim të promovimit të drejtave të tyre njerëzore të Malit të Zi dhe të nevojës për pjesëmarrjen më të madhe në jetën politike dhe publike Siç është kumtuar qëllimi është që përmes dialogut të përfaqësueseve të Kuvendit , të qeverisë dhe shoqërisë civile të fitohet pasqyrë e situatës në sferën e barazisë gjinore dhe të identifikohen sferat në të cilat kërkohen përpjekje plotësuese me qëllim të arritjes së rezultateve më të mira.
V.Medenica, në forumin mbi sundimin e ligjit në Evropën juglindore
Kryetarja e Gjyqit suprem, Vesna Medencia do të marr pjesë në forumin e dytë për sundimin e ligjit në Evropën Jug lindore i cili do të filloj nesër në Beograd, Qëllimi i forumit dyditorë është promovimi i zbatimit të konventës evropiane për të drejtat e njeriut , forcimi i bashkëpunimit rajonal përmes zhvillimit të vazhdueshëm të sundimit të ligjit dhe të drejtave të njeriut si dhe përparimi i procesit të integrimeve evropiane në Evropën Jug lindore. Përveç delegacioneve të gjyqeve supreme dhe kushtetuese nga Shqipëria , BH , Kroacia, Kosova , Maqedonia, Serbia dhe Mali i Zi , në forum do të marrin pjesë edhe gjykatësit e Gjyqit evropianë për të drejtat e njeriut e që janë nga vendet e sipërpërmendura drejtorët e akademive dhe institucioneve gjyqësore, , agjentë qeveritarë si dhe përfaqësuesit të sektorit joqeveritarë.
Mali i Zi , i gatshëm që përvojat e veta ti ndajë me vendet e rajonit
Mali i Zi, si shtet i cili më së tepërmi ka përparuar në procesin e asocimit me UE është i gatshëm që përvojat e veta negociatore ti ndajë me fqinjët dhe kështu të kontribuojë në përshpejtimin e proceseve reformuese dhe integrimin e vendeve të rajonit, është kumtuar në punëtorinë e cila gjatë tri ditëve të kaluara është mbajtur në Budvë. Puntorinë, kushtuar shkathtësive negociatore me UE për diplomatët e ministrive për punë të jashtme të vendeve të Evropës jug lindore e kanë organizuar shoqata gjermane për bashkëpunimin ndërkombëtare dhe ministria malazeze për punë të jashtme dhe integrimet evropiane. Në punëtori kanë marr pjesë 17 diplomatë nga 6 shtete , Shqipëria , BH, Mali i Zi, Kosova, Maqedonia dhe Serbia.
Drejtorja e përgjithshme për integrimet evropiane në ministrinë e punëve të jashtme Snezhana Radoviq, i ka njoftuar pjesëmarrësit me strukturën negociatore dhe rrjedhën e procesit asocues të Malit të Zi , ka prezantuar sukseset e deritashme dhe ka theksuar obligimet të cilat e presin Malin e Zi në të ardhmen, në prag të anëtarësimit në UE.
D.Abazoviq; Lëvizja qytetare disponon me njerëz të vlefshëm për idenë e vet
Në Qeverinë në hije, të cilën do ta formojë Lëvizja qytetare nuk do të ketë individ nga subjektet tjera opozitare kurse informatat të cilat janë paraqitur ditëve të kaluara në media janë përpjekje për zhvlerësimin e idesë, ka kumtuar njëri ndër themeluesit e lëvizjes Dritan Abazoviq.
Ai ka sqaruar se nuk kanë dëshiruar të anashkalojnë askënd por të tregojnë se disponojnë kapacitet dhe individ me vlerë e që kanë biografi të mira në kryerjen e funksioneve publike dhe si të tillë ofrojnë diçka re në skenën politike malazeze. Sipas fjalëve të tij në këtë iniciativë nuk mund të ketë asgjë të keqe.
Të drejtë në kompensime materiale për nënat me tre e më shumë fëmijë
Gratë e punësuara të cilat lindin tre ose më tepër fëmijë dhe prindërit e fëmijëve me nevoja të veçanta do të kishin të drejtë në kompensimet materiale në bazë të plotësimeve të ligjit për mbrojtjen sociale dhe të fëmijëve, të cilat i ka propozuar deputeti, Aleksandar Damjanoviq.
Plotësimet e ligjit gjenden në procedurën kuvendore. Siç është propozuar, gratë e punësuara të cilat lindin tre ose më tepër fëmijë do të kishin të drejtë në kompensimin mujorë të përjetshëm prej 70 për qind të neto të ardhurave mesatare në Mal të Zi të realizuar në vitin para se ta realizonte këtë të drejtë . Këtë të drejtë do të kishte gruaja e punësuar e cila lind tre fëmijë dhe ka së paku 25 vjet përvojë pune respektivisht gruaja e punësuar e cila lind 4 ose më tepër fëmijë dhe do të ketë së paku 15 vjet përvojë punë, thuhet në arsyetimin e deputetit Damjanoviq.
Nishani, fton presidentin Nikoliq të vizitoj Tiranën
Presidenti i Shqipërinë, Bujar Nishani ka ftuar homologun e tij serb, Tomisllav Nikoliq që të qendrojë në Tiranë gjatë muajit maj. Ftesa i është përcjellë përmes Kryetares së Asamblesë Kombëtare Serbe , Maja Gojkoviq, gjatë takimit që ajo pati me Nishanin.
Nishani, e ka ftuar Nikoliqin të marrë pjesë në Samitin e Krerëve të Shteteve të Procesit të Evropës Juglindore që do të zhvillohet në 26 maj në Tiranë.
Nikoliq, do duhej të vizitonte kështu Shqipërinë, pas deklaratave të ashpra që lëshoi pas ndeshjes Serbi-Shqipëri, se Shqipëria nuk mund të bëhet shtet edhe për 100 vjet. Ndërkohë, në takimin që pati me Kryetaren e Asamblesë Kombëtare Serbe , duke vlerësuar mesazhet pozitive që po përcjell gjatë vizitës në Tiranë Gojkoviq, edhe ato që janë transmetuar si nga Kryeministri Rama në Beograd e gjatë takimeve dypalëshe mes dy Presidentëve , Presidenti Nishani theksoi se klasa politike ka detyrimin për të përçuar ndjenjën e bashkëjetesës për brezat e rinj.
Tensione në seancën e Kuvendit të Shqipërisë
Deputetët e Partisë Demokratike kanë mbërritur me gjysmë ore vonesë në seancën e radhës, pas mbledhjes së grupit parlamentar.
Që në nisje të diskutimit, kryetari i grupit të PD, Edi Paloka, kërkoi dorëheqjen e Ilir Metës si kryetar i Kuvendit.
Demokratët thonë se nuk do kërkojnë asgjë tjetër përveç shkarkimit të Metës.
Meta u përgjigj duke thënë se e ka firmosur kërkesën për shkarkim dhe ajo do të shqyrtohet.
Pas shkëmbimit të akuzave, deputetët e PD u ngritën në këmbë, duke bllokuar foltoren.
Politika gjermane ndjek me vëmendje zhvillimet në Maqedoni
Politika gjermane po i ndjek gjithashtu me vëmendje ngjarjet dhe zhvillimin e situatës në Maqedoni, veçanërisht 5 javët e fundit. Komisioni i politikës së jashtme të Bundestagut gjerman diskutoi me dyer të mbyllura për krizën politike në Maqedoni. Nëse nga vetë seanca nuk ka të dhëna të drejtpërdrejta, nga biseda e deputetit të partisë konservative në pushtet, CDU në Bundestagun gjerman, Klaus Bremih dhënë për DW , mund të fitohet përshtypja për vlerësimet e bëra në seancën e sotme për gjendjen në vend. “Sipas asaj që shoh dhe sipas raporteve të prezantuara, gjendja në Maqedoni po bëhet më e pakontrolluar dhe më jo stabile”, thotë Bremih. Zhvillimet aktuale, sikurse konfliktet mes qeverisë dhe opozitës, marrëdhëniet ndëretnike mes maqedonasve dhe shqiptarëve, kufizimi i lirisë së shtypit, tregojnë arsyen për shqetësim të madh! Tek ne vazhdimisht arrijnë raporte për struktura tepër të korruptuara. Këto informata dolën nga seanca e sotme e Komisionit për politikë të jashtme të Bundestagut”, njoftoi Bremih.
Kerry, njofton zyrtarët e Gjirit arab me negociatat për programin bërthamor të Iranit
Sekretari amerikan i shtetit, John Kerry, ka shkuar në Arabi Saudite për bisedime më zyrtarë të vendeve të Gjirit arab rreth statusit të negociatave bërthamore me Iranin. Kerry ka arritur mbrëmë vonë në Riad, pas tri ditësh bisedime me ministrin e jashtëm të Iranit, Javad Zarif në Zvicër. Bisedimet kanë për qëllim që të nxisin Iranin të ndalojë programin e saj të pasurimit të uraniumit në këmbim të lehtësimit të sanksioneve ekonomike.Kerry do të takohet fillimisht me mbretin e ri saudit, Salman, ndërsa më pas do të takojë veç e veç ministrat e jashtëm të Arabisë Saudite, Bahrenit, Kuvajtit, Omanit, Katarit dhe Emirateve të Bashkuara Arabe. Njëjtë si Izraeli, edhe shtetet që udhëhiqen nga sunitët në rajon dyshojnë se Irani po mundohet të ndërtojë armë bërthamore dhe të rrisë ndikimin e saj në Lindje të Mesme.
Koreja e Veriut e ka komentuar sulmin me thikë ndaj diplomatit amerikan
Koreja e Veriut ka thënë se sulmi me thikë kundër ambasadorit amerikan në Seul, Mark Lippert është “thjeshtë një ndëshkim për luftënxitësit e SHBA-ve”.Janë dashur 80 qepje për të mbyllur plagën e marrë nga therja me thikë, pasi një person e sulmoi me thikë Lippertin sot në Seul. Agjencia zyrtare e lajmeve e shtetit komunist, e ka quajtur sulmin një “shprehje të rezistencës”.Sulmuesi i arrestuar u identifikua si një nacionalist i majtë. SHBA-të dhe Koreja e Jugut kanë nisur ushtrime ushtarake gjatë kësaj jave, diçka që ka rikthyer tensionet me Korenë e Veriut.
FH raporton për shkelje të drejtave të njeriut në Krime
Organizatat që mbledh dëshmi për shkelje të të drejtave të njeriut, Freedom House, ka publikuar detaje të shkeljes së të drejtave të njeriut në gadishullin e Krimesë prejse Rusia “e ka aneksuar atë në mënyrë ilegale dhe me forcë”. Aneksimi i Krimesë nga Rusia ka ndodhur në mars të vitit 2014. Në raportin e ri thuhet se banorët e Krimesë janë përballur me shkelje cdo herë në rritje të drejtave të tyre qytetare, politike dhe njerëzore.Komuniteti më i ndikuar nga kjo është ai i tatarëve, që sipas Freedom House janë përballur me shkelje të drejtës pronësore dhe frikësim të zërave të pavarur përmes përdorimit selektiv të ligjit dhe forcës fizike, thuhet në këtë raport. Freedom House më tej në raportin e ri vlerëson se Kremlini po bën përpjekje që të shtyp abuzime të tilla duke krijuar “geto informative” në Krime duke shtypur mediat lokale dhe ato të huaja.
Dhjetëra militantë të vrarë për të liriruar pengjet e kidnapuar në Afganistan
Zyrtarët e sigurisë së Afganistanit kanë thënë se një operacion që ka pasur si qëllim lirimin e një grupi të civilëve të kidnapuar në pjesën jugore të Afganistanit është ende duke vazhduar pasi dje ka arritur të vrasë dhjetëra militantë.
Deri më tash, forcat e sigurisë megjithatë nuk kanë arritur të lirojnë pengjet.
Persona të maskuar dhe të armatosur patën kidnapuar muajin e kaluar 30 pasagjerë nga dy autobusë në krahinën jugore të Zabulit.
Sipas ushtrisë afgane, shumica e 50 militantëve të vrarë në këtë operacion janë luftetarë të huaj.
Talibanët deri më tash nuk e kanë marrë përgjegjësinë për kidnapimin e këtij grupi të njerëzve.
Qendra Europiane përmbytjeve, parashikon të reshura të dendura në rajonin e Ballkanit
Në bazë të parashikimit të Qendrës Europiane të Përmbytjeve me qendër në Sllovaki, rezulton se nga mëngjesi i sotëm e deri nesër, të premten, pritet të ketë reshje të dendura shiu mbi vendin në rajonin e Ballkanit. Sasia më e madhe e reshjeve parashikohet të regjistrohet gjatë ditës së sotme, të datës 5 mars.
Sipas këtij parashikimi intensiteti më i lartë i reshjeve pritet në pjesën veriperëndimore të Shqipërisë, ku në qytetin e Shkodrës, ku do të ketë shtrëngata shiu dhe breshëri të shoqëruara me shkarkesa elektrike.
Po ashtu edhe në Mal të Zi pritet situatë e ngjashme.
Të reshura intensive priten edhe në Serbi, Maqedoni dhe në Kosovë.
Në rajonin e Ballkanit priten edhe përmbytje të lumenjve.
E gjithë kjo për shkak se cikloni i cili formohet mbi gjirin e Gjenovës, do të sjellë reshje të mëdha gjatë dy ditëve
Neser, mot i vranët me të reshura më të pakta
Sot në Mal të Zi ka mbajtur mot i vranët dhe me reshje të dendura të shiut e bubullimë në viset jugore dhe qendrore, kurse në veri me borë.
Frynë erë mesatare kohë pas kohe e fortë veriore dhe veri lindore.
Temperaturat: Tivar 13 gradë, Budvë 12, Ulqin e Tivat 10, H. Novi 9, Podgoricë 6, Cetinë, B. Pole e Plavë 2, Beranë, Nikshiq, Plevle, Plluzhinë, Shavnik e Rozhaj 1 , Kollashin 0 dhe në Zhablak -3 g.
Për nesër parashihet të mbajë mot kryesisht i vranët dhe në viset jugore dhe qendrore me reshje të dobëta të shiut, sidomos gjatë para ditës, kurse në veri i vranët dhe vende - vende me reshje të borës.
Do të fryjë erë mesatare deri e fortë veriore dhe veri-lindore. Temperatura e mëngjesit prej -6 deri në 9, kurse më e larta e ditës prej -3 deri në 13 g. C.
als_Latn hrv_Latn unk als_Latn unk als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn